Eiríkur Stefán Ásgeirsson skrifar 22. júní 2016 17:45 Aron Einar Gunnarson fer fyrir sigursöngvum liðsins í lok leiks . Vísir / EPA Ísland vann Austurríki , 2 - 1 , í ótrúlegum leik í París og mætir Englandi í 16 - liða úrslitunum í Nice á mánudag . Sigurinn þýðir að Ísland endar í öðru sæti F-riðils með fimm stig . Jón Daði Böðvarsson skoraði fyrra mark Íslands á átjándu mínútu eftir góðar upphafsmínútur Íslands í leiknum . Austurríki fékk tækifæri til að jafna með vítaspyrnu í fyrri hálfleik en skot Aleksandar Dragovic hafnaði í stönginni . Austurríki komst betur inn í leikinn eftir mark Jóns Daða , sérstaklega eftir að liðið breytti um leikaðferð í síðari hálfleik . Varamaðurinn Alessandro Schöpf jafnaði metin fyrir Austurríki á 60. mínútu og miðað við gang leiksins stefndi í að þeir rauðklæddu myndu skora fleiri mörk . En okkar menn , þrátt fyrir að vera orðnir dauðþreyttir héldu út hverja sókn Austurríkis á fætur annarri og náðu svo að tryggja sér ótrúlegan sigur með síðustu spyrnu leiksins . Arnór Ingvi Traustason kláraði þá skyndisókn en hann hafði komið inn á sem varamaður . Íslensku strákarnir töpuðu ekki leik í riðlakeppninni og fengu á sig fæst mörk allra liða í riðlinum , þrjú talsins . Leikurinn var sannarlega ekki fyrir hjartveika . Eftir að Austurríki náði að jafna varð pressan nánast óbærileg . Sérstaklega eftir því sem leið á leikinn og leikmenn Íslands urðu þreyttari . En á einhvern ótrúlegan hátt náðu leikmenn Íslands að finna orku til að verjast áhlaupi Austurríkismanna , einu á eftir öðru , allt til loka . Ísland var örfáum sentimetrum að fá draumabyrjun í leiknum . Það hafði verið mikið rætt um það fyrir leik að strákarnir þyrftu að vera rólegri á boltann og það er nákvæmlega það sem þeir gerðu . Úr varð ein besta sókn Íslands á mótinu og það strax í byrjun leiks . Henni lauk með því að Jóhann Berg átti svakalegt skot sem hafnaði í markvinkilnum vinstra megin . 76 þúsund manns tóku andköf þegar boltinn small í markrammanum . Austurríkismenn reyndu að ýta okkar mönnum eins aftarlega og mögulegt var en Ísland náði að leysa vel úr þeirri pressu . Strákarnir héldu bolta vel og spiluðu vel úr sínu . Hannes Þór Halldórsson , markvörður , var þó ótrúlega nálægt því að hleypa leiknum í algjört uppnám þegar hann hikaði við að spyrna boltanum frá marki og missti hann til Marko Arnautovic . Sá austurríski náði sem betur fer ekki að nýta sér það og boltinn hrökk af honum aftur fyrir endamörk . Sem betur fer kom þetta atvik íslenska liðinu ekki úr jafnvægi . Ísland hélt boltanum vel og náði að byggja upp sóknir . Þá kom markið . Ísland náði í innkast hægra megin og Aron Einar setti langan bolta inn á teig . Kári Árnason framlengdi hann með kollinum , beint fyrir fætur Jóns Daða sem gerði frábærlega og setti boltann fram hjá Almer í marki Austurríkis . Austurríki náði að setja mikla pressu á íslenska liðið en skapaði sér þó ekki mikið . Það kom því nánast eins og þruma úr heiðskíru lofti þegar Ari Freyr gerði sig sekan um mistök í teignum og togaði David Alaba niður . Pólverjinn Szymon Marciniak dæmdi vítaspyrnu . Það var réttur dómur . David Alaba er frábær skotmaður en það var samt miðvörðurinn Aleksandar Dragovic sem tók vítið . Sem betur fer fyrir íslenska liðið því Dragovic , sem fékk rautt spjald í fyrsta leik Austurríkis á mótinu , skaut í stöng . Stuttu síðar komst Ísland í skyndisókn og Birkir Bjarnason náði að setja boltann í netið . En hann var réttilega dæmdur rangstæður . Marcel Koller hafði komið á óvart með því að vera með þriggja manna varnarlínu en hann sá greinilega eftir því í hálfleik . Hann gerði tvöfalda skiptingu fyrir upphaf síðari hálfleiksins og Austurríki spilaði í sínu vanalega 4-2-3-1 leikkerfi eftir hlé . Austurríki náði að dæla inn boltum inn á teig í síðari hálfleik en markið þeirra kom eftir hratt upphlaup þegar leikmenn Íslands voru of seinir að skila sér til baka . Schöpf gerði vel úr plássinu sem hann fékk , lék á íslensku vörnina og skilaði boltanum snyrtilega í markið . Ísland fékk þrátt fyrir allt nokkur færi í síðari hálfleik . Gylfi Þór fékk gott skotfæri á 65. mínútu eftir góða sókn en skot hans var varið . Austurríkismenn fengu líka sín færi og Marcel Sabitzer skallaði rétt svo framhjá íslenska markinu á 68. mínútu . Schöpf var svo afar nálægt því að skora öðru sinni stuttu síðar en Hannes Þór varði glæsilega frá honum . Theodór Elmar Bjarnason , Arnór Ingvi og Sverrir Ingi komu svo inn á sem varamenn og náðu að fríska upp á íslenska liðið . Það lá þó enn mjög mikið á íslenska liðinu en þegar Ísland komst í skyndisókn á lokasekúndum leiksins og klára það með ótrúlegu sigumarki ætlaði allt um koll að keyra á Stade de France . Sannarlega ótrúleg niðurstaða í ótrúlegum leik . Ævintýri íslenska liðsins heldur áfram og nú fá stuðningsmenn Íslands loksins tækifæri að sjá íslenskt landslið spila alvöru leik gegn enska landsliðinu , og það í útsláttarkeppni á stórmóti . Nú tekur við fimm daga bið fram að leiknum sem fer fram í Nice á mánudaginn .